‘ซมโปะ’คุมธุรกิจซีแอลเอ็มวี
ซมโปะ ประกันภัย เตรียมขยายฐานธุรกิจในอาเซียนเริ่มเข้าลาวเป็นประเทศแรก หลังบริษัทแม่ไฟเขียว
29 ต.ค. 2565

ซมโปะ ประกันภัย เตรียมขยายฐานธุรกิจในอาเซียนเริ่มเข้าลาวเป็นประเทศแรก หลังบริษัทแม่ไฟเขียว
นายอิศรศักดิ์ เทศรัตนวงศ์ ประธานเจ้าหน้าที่บริหาร บริษัท ซมโปะ ประกันภัย (ประเทศไทย) เปิดเผยว่า บริษัทแม่มีนโยบายให้บริษัททำหน้าที่เป็นผู้ขยายธุรกิจเข้าสู่ประเทศเพื่อนบ้าน รับผิดชอบตลาดกัมพูชา ลาว เมียนมา และเวียดนาม หรือซีแอลเอ็มวี เพราะตลาดประกันภัยไทย จัดว่ามีขนาดใหญ่ที่สุดในอาเซียน และยังมีโอกาสในการขยายธุรกิจให้เติบโตได้อีกมาก เพราะสัดส่วนผู้มีประกันภัยในประเทศไทยยังต่ำ
“ประเทศไทยตั้งอยู่ในจุดที่เป็นศูนย์กลางของแถบนี้ และมีเส้นทางการคมนาคมที่เชื่อมถึงกัน บวกกับภาษาวัฒนธรรมก็คล้ายคลึงกัน ทางบริษัทแม่จึงวางให้บริษัทเป็นเฮดในการดูแลขยายธุรกิจเข้าไปยังประเทศเพื่อนบ้าน” นายอิศรศักดิ์ กล่าว
นายอิศรศักดิ์ กล่าวว่า บริษัทจะเริ่มขยายฐานธุรกิจเข้าไปที่ประเทศลาวก่อน โดยการดูแลลูกค้าญี่ปุ่นในไทย ที่มีการขยายการลงทุนไปที่ประเทศลาว ในช่วงเริ่มต้นจะเป็นการร่วมทำธุรกิจประกันภัยในรูปของการเป็นพันธมิตรกับนักธุรกิจท้องถิ่น ปัจจุบันนักธุรกิจญี่ปุ่นที่มีฐานธุรกิจในไทย เริ่มขยายการลงทุนไปที่ลาวเพิ่มมากขึ้น เช่น ธุรกิจผู้ผลิตรถยนต์
ปัจจุบันบริษัทมีทุนจดทะเบียน 3,100 ล้านบาท และมีอัตราส่วนเงินกองทุนต่อเงินกองทุนที่ต้องสำรองตามกฎหมาย (CAR) เกิน 400% ซึ่งเพียงพอในการขยายธุรกิจตามแผนที่วางไว้ ในขณะที่การรับประกันภัยต่อนั้น จะได้รับการสนับสนุนจากบริษัทแม่ และได้รับการสนับสนุนด้านการลงทุนพัฒนาระบบการทำงานเพื่อให้มีศักยภาพที่รองรับฐานลูกค้าที่จะเพิ่มขึ้นในอนาคต
“ปี 2560 บริษัทจะมีการลงทุนในระบบเทคโนโลยีและสารสนเทศครั้งใหญ่ เพื่อพัฒนาระบบการทำงานภายในให้พร้อมในการนำนวัตกรรมด้านสินค้าบริการใหม่ๆ ออกมาให้บริการในตลาดประเทศไทย ขณะนี้อยู่ระหว่างการเจรจากับพันธมิตรที่เป็นธนาคาร เพื่อขายประกันภัยผ่านธนาคารด้วย” นายอิศรศักดิ์ กล่าว
ด้าน นายทาคาโนริ โอโนะ ประธาน บริษัท ซมโปะ ประกันภัย (ประเทศไทย) กล่าวว่า จากอัตราดอกเบี้ยเงินฝากในประเทศไทยยังอยู่ในระดับต่ำ ทำให้ผลตอบแทนจากการลงทุนต่ำด้วย แต่ทางบริษัทจะเน้นการบริหารการลงทุนในระยะยาว และเน้นรายได้จากธุรกิจหลัก คือ รายได้จากการรับประกันภัย